Union Budget 2021: ಈ ಬಾರಿ ಕೇಂದ್ರ ಬಜೆಟ್ನಲ್ಲಿ ಕೋವಿಡ್ ಸೆಸ್ ವಿಧಿಸಲು ಚಿಂತನೆ ನವದೆಹಲಿ ಜ. 26: ಕೊರೋನಾ ವೈರಸ್ ಸೋಂಕಿನಿಂದ ಉಂಟಾದ ಹೆಚ್ಚುವರಿ ವೆಚ್ಚಗಳನ್ನು ಭರಿಸಲು ಮುಂದಾಗಿರುವ ಸರ್ಕಾರ ಈ ಬಾರಿ ಬಜೆಟ್ನಲ್ಲಿ ಕೋವಿಡ್19 ಸೆಸ್ ವಿಧಿಸಲು ಯೋಜನೆ ರೂಪಿಸುತ್ತಿದೆ. ಈ ಬಗ್ಗೆ ಈಗಾಗಲೇ ಚರ್ಚೆ ನಡೆಯುತ್ತಿದ್ದು, ಈ ತೆರಿಗೆ ಸೆಸ್ ರೂಪದಲ್ಲಿರಲಿದೆಯೇ ಅಥವಾ ಶುಲ್ಕ ರೂಪದಲ್ಲಿದೆಯೇ ಎಂಬ ಬಗ್ಗೆ ಬಜೆಟ್ ಸಮಯದಲ್ಲಿ ತಿಳಿಯಲಿದೆ. ಈ ಬಾರಿ ಬಜೆಟ್ನಲ್ಲಿ ಕೋವಿಡ್ ಸೆಸ್ ಪ್ರಸ್ತಾವನೆ ಸಲ್ಲಿಸುವ ಬಗ್ಗೆ ಚರ್ಚೆ ನಡೆಸಲಾಗುತ್ತಿದೆ. ಹೆಚ್ಚಿನ ಆದಾಯ ತೆರಿಗೆ ಪಾವತಿದಾರರ ಮೇಲೆ ಈ ಅಲ್ಪ ಮೊತ್ತದ ಸೆಸ್ ತೆರಿಗೆ ಬೀಳುವ ಸಾಧ್ಯತೆ ಇದೆ ಎಂದು ದಿ ಎಕನಾಮಿಕ್ ಟೈಮ್ಸ್ ವರದಿ ಮಾಡಿದೆ. ಇಷ್ಟೇ ಅಲ್ಲದೇ ಕೇಂದ್ರ, ಪೆಟ್ರೋಲಿಯಂ ಮತ್ತು ಡಿಸೇಲ್ ಅಥವಾ ಕಸ್ಟಮ್ಸ್ ಸುಂಕದ ಮೇಲೂ ಸೆಸ್ ವಿಧಿಸುವ ಚಿಂತನೆ ನಡೆಸಿದೆ. ಕೊವೀಡ್ ಲಸಿಕೆಯ ವೆಚ್ಚವನ್ನು ಕೇಂದ್ರ ಭರಿಸುತ್ತಿದೆ. ಆದಾಗ್ಯೂ ಲಸಿಕೆ ವಿತರಣೆ, ಆರೋಗ್ಯ ಕಾರ್ಯಕರ್ತರಿಗೆ ತರಬೇತಿ, ಜಾರಿ ವ್ಯವಸ್ಥೆಗಳು ರಾಜ್ಯಗಳಿಂದ ನಿರ್ವಹಣೆ ಮಾಡಲಾಗುತ್ತಿದೆ. ಈ ಕೋವಿಡ್ ಸೆಸ್ ವಿಧಿಸಿದರೆ ಇದರಿಂದ ಕೇಂದ್ರ ಶೀಘ್ರವಾಗಿ ತೆರಿಗೆ ಸಂಗ್ರಹ ಮಾಡಬಹುದು. ಜೊತೆಗೆ ಈ ಸೆಸ್ ಹಣವನ್ನು ಕೇಂದ್ರ ರಾಜ್ಯಗಳೊಂದಿಗೆ ಹಂಚಿಕೊಳ್ಳಬೇಕಾಗಿಲ್ಲ.ಪ್ರಾಥಮಿಕ ಅಂದಾಜಿನ ಪ್ರಕಾರ ಕೊರೋನಾ ವೈರಸ್ ಲಸಿಕೆ ಅಂದಾಜು 60 ಸಾವಿರದಿಂದ 65 ಸಾವಿರದವರೆಗೆ ವೆಚ್ಚ ತಗುಲುತ್ತಿದೆ. ಕೊರೋನಾ ಸೋಂಕಿನ ವಿರುದ್ಧ ಹೋರಾಡಲು ಈಗಾಗಲೇ ಲಸಿಕೆ ವಿತರಣೆ ಕಾರ್ಯಕ್ರವಮ್ಮು ಕೇಂದ್ರ ನಡೆಸಿದೆ. ಪ್ರಾಥಮಿಕವಾಗಿ ಮುಂಚೂಣಿ ಹಂತದ ಕಾರ್ಯಕರ್ತರಾದ ವೈದ್ಯರು ಮತ್ತು ಆರೋಗ್ಯ ಕಾರ್ಯಕರ್ತರಿಗೆ ಈ ಲಸಿಕೆಯನ್ನು ಜ. 16ರಿಂದ ನೀಡಲಾಗುತ್ತಿದೆ. ದೇಶದ ಎಲ್ಲಾ ರಾಜ್ಯ ಮತ್ತು ಕೇಂದ್ರಾಡಳಿತ ಪ್ರದೇಶದಲ್ಲಿ ಈ ಲಸಿಕೆ ವಿತರಣೆ ನಡೆಯುತ್ತಿದೆ.